	Уематол и Ашателон не се доверяваха особено на охраната. За да избегнат въоръжен бунт или убийства от засада, те избраха няколко от стражите. Обещаха им големи суми, ако те се съгласят да шпионират другарите си и да докладват кои са евентуалните подстрекатели и кои са заговорниците. Действайки зад гърба на Кикаха те наеха и няколко души, които да следят шпионите на Кикаха. Той разбра за това по-късно, когато един-двама от тях го информираха. Те явно го правеха за пари и Кикаха се постара да не ги разочарова.